32002D0949
L 328/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 декември 2002 година
относно невключването на азафенидин в приложение I към Директива 91/414/ЕИО на Съвета
(нотифицирано под номер С(2002) 4781)
(текст от значение за ЕИП)
(2002/949/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2002/81/ЕО на Комисията (2), и по-специално член 6, параграф 1 от нея,
като има предвид, че:
(1)
В съответствие с член 6, параграф 2 от Директива 91/414/ЕИО (наричана по-долу „директивата“) на 25 юни 1997 г. Испания получи заявление от Du Pont de Nemours („заявителят“) за включването на активното вещество азафенидин (DPX R 6447) в приложение I към директивата.
(2)
В съответствие с разпоредбите на член 6, параграф 3 от директивата Комисията потвърди в своето Решение 98/242/ЕО (3), че представеното досие за азафенидина може да се счита по принцип за удовлетворяващо изискванията за данните и информацията на приложение II, а за продуктите за растителна защита, съдържащи това активно вещество, на приложение III към директивата.
(3)
В съответствие с член 5, параграф 1 от директивата активно вещество се включва в приложение I за период, който не може да надхвърля 10 години, ако може да се очаква, че нито използването, нито остатъците от продуктите за растителна защита, съдържащи активното вещество, ще имат вредни последствия за здравето на хората или животните, или по отношение на подпочвените води, или ще имат неприемливо въздействие върху околната среда.
(4)
По отношение на азафенидина беше оценено въздействието върху човешкото здраве и околната среда, в съответствие с разпоредбите на член 6, параграфи 2 и 4 от директивата, за посочените от заявителя употреби. Испания, като определена държава-членка докладчик, представи проектодоклад за оценка на веществото на Комисията на 23 февруари 2001 г.
(5)
При получаване на доклада на държавата-членка докладчик Комисията предприе консултации с експерти от държавите-членки, както и със заявителя Du Pont de Nemours, както е предвидено в член 6, параграф 4 от директивата.
(6)
Заявителят информира Комисията и държавата-членка докладчик, че повече не желае да участва в работната програма за това активно вещество.
(7)
Следователно не е възможно включването на това активно вещество в приложение I към Директива 91/414/ЕИО.
(8)
Всеки гратисен период с оглед премахване, съхранение, пускане на пазара и използване на съществуващите запаси от продукти за растителна защита, съдържащи азафенидин, разрешени от държавите-членки в съответствие с разпоредбите на член 8, параграф 1 от Директива 91/414/ЕИО, не може да бъде по-дълъг от 12 месеца, което да позволи съществулващите запаси да се използват в максимален срок от един допълнителен вегетационен период.
(9)
Настоящото решение не засяга никое действие, което Комисията може да предприеме на по-късен етап, във връзка с това активно вещество съобразно Директива 79/117/ЕИО на Съвета (4).
(10)
Целесъобразно е да се предвиди, че с изключение на поверителната информация държавите-членки държат окончателния доклад за преглед на разположение или го предоставят за справка на заинтересованите страни.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Азафенидинът не се включва като активно вещество в приложение I към Директива 91/414/ЕИО на Съвета.
Член 2
Държавите-членки следва да гарантират, че:
1.
временните разрешения за продуктите за растителна защита, съдържащи азафенидин, се оттеглят в срок от 6 месеца, считано от датата на приемането на настоящото решение;
2.
от датата на приемането на настоящото решение не се издават временни разрешения за съдържащи азафенидин продукти за растителна защита по силата на дерогацията, предвидена в член 8, параграф 1 от Директива 91/414/ЕИО.
Член 3
Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, трябва да бъде възможно най-кратък и да не бъде по-дълъг от 18 месеца от датата на приемането на настоящото решение.
Член 4
С изключение на поверителната информация по смисъла на член 14 от Директива 91/414/ЕИО, държавите-членки държат доклада за преглед на азафенидин на разположение или го предоставят за справка на всички заинтересовани страни при изрично искане.
Член 5
Адресати на настоящото решение са държавите-членки.
Съставено в Брюксел на 4 декември 2002 година.